બલીના આક્ષેપથી રાજકીય વર્તુળોમાં ચર્ચાબલી ડાંગર પોલીસના હાથે ઝડપાઈ જતા ગુનાખોરો અને પોલીસ ઉપરાંત રાજકીય વર્તુળોમાં પણ ભારે ચર્ચા જાગી છે. બલી ડાંગર અને તેના સાગરીતોની ધરપકડ બાદ બપોરે જ્યારે આ આરોપીઓને મીડિયા સમક્ષ પોલીસ લાવી ત્યારે એકાએક બલીએ મીડિયા સમક્ષ બરાડા પાડી એવા આક્ષેપો કર્યા કે પૂર્વ મુખ્યપ્રધાન આનંદીબહેન પટેલ અને પૂર્વ પોલીસ કમિશનર મોહન ઝાએ મને ખોટા કેસ કરી સંડોવી દીધો છે. મારી પર રાજકીય રીતે ખોટા કેસો કરવામાં આવ્યા છે. રાજકોટ પોલીસ કમિશનર પ્રેસ કોન્ફરન્સને સંબોધન કરે એ પહેલાં પોલીસે બલી ગેંગને મીડિયા સમક્ષ ફોટા પડાવવા માટે એક અલગ રૂમમાં રાખી હતી ત્યારે એકાએક બલીએ રાજકીય આક્ષેપો કરતા જ પોલીસ અધિકારીઓમાં દોડધામ મચી ગઈ હતી. પોલીસ કમિશનરે આ આક્ષેપોનો જવાબ આપતા કહ્યું, “કુખ્યાત આરોપીઓ પોતાનો બચાવ કરવા ગમે તેવા આક્ષેપો કરતા હોય છે.” જોકે બલીએ આનંદીબહેન પર આક્ષેપો કરતાં રાજકીય વર્તુળોમાં પણ આ ઘટનાને લઈને ભારે ચર્ચા જાગી છે. બલીના ઝડપાઈ જવાથી સૌરાષ્ટ્રમાં ગુનાખોરી પર લગામ આવશે તેમ પણ મનાઈ રહ્યું છે.